Illum il-Kummissjoni ppreżentat linji gwida lill-Istati Membri dwar miżuri għall-ġestjoni tal-fruntieri relatati mas-saħħa fil-kuntest tal-emerġenza tal-COVID-19. L-għan aħħari huwa l-ħarsien tas-saħħa taċ-ċittadini u li jiġi żgurat l-aħjar trattament tal-persuni li jkollhom jivvjaġġaw, u li l-prodotti u s-servizzi essenzjali jibqgħu disponibbli. Il-Kummissarji Kyriakides u Johansson ippreżentaw il-linji gwida lill-Ministri tal-UE responsabbli mis-Saħħa u mill-Affarijiet Interni fl-ewwel laqgħa konġunta bil-vidjo li bdiet dalgħodu fil-11am. Il-President von der Leyen qalet: “Il-miżuri tagħna biex inrażżnu t-tifqigħa tal-Coronavirus se jkunu effettivi biss jekk nikkoordinaw bejnietna fil-livell Ewropew. Jeħtieġ li nieħdu miżuri eċċezzjonali biex nipproteġu s-saħħa taċ-ċittadini tagħna. Iżda ejjew niżguraw li l-prodotti u s-servizzi essenzjali jibqgħu jiċċirkolaw fis-suq intern tagħna. Dan huwa l-uniku mod kif nistgħu nipprevjenu nuqqasijiet ta' tagħmir mediku jew ikel. Din mhijiex biss kwistjoni ekonomika: is-suq intern tagħna huwa għodda fundamentali tas-solidarjetà Ewropea. Ninsab f'taħditiet mal-Istati Membri kollha biex niffaċċjaw din l-isfida flimkien, bħala Unjoni.” Il-linja gwida jistabbilixxu l-prinċipji għal approċċ integrat għal ġestjoni effettiva tal-fruntieri biex nipproteġu s-saħħa filwaqt li nħarsu l-integrità tas-suq intern. Il-protezzjoni tas-saħħa tan-nies Dawk il-persuni li jkunu identifikati bħala f'riskju li jxerrdu l-COVID-19 għandu jkollhom aċċess għal kura tas-saħħa xierqa, jew fil-pajjiż fejn jaslu jew fil-pajjiż minn fejn jitilqu, u dan għandu jiġi kkoordinat bejniethom. Huwa possibbli li kull min jidħol fit-territorju nazzjonali jsirulu kontrolli tas-saħħa mingħajr ma' jiddaħħlu kontrolli formali fil-fruntieri interni. Id-differenza bejn il-kontrolli tas-saħħa normali u l-kontrolli fuq il-fruntiera hija l-possibbiltà li persuni individwali ma jitħallewx jidħlu. Il-persuni li jkunu morda m'għandhomx jiġu mċaħħda d-dħul iżda għandhom jingħataw aċċess għall-kura tas-saħħa. L-Istati Membri jistgħu jerġgħu jintroduċu kontrolli fil-fruntieri interni għal raġunijiet ta' ordni pubbliku li, f'sitwazzjonijiet kritiċi estremi, jistgħu jinkludu s-saħħa pubblika. Dawn il-kontrolli fuq il-fruntiera għandhom jiġu organizzati biex jiġi evitat li jiffurmaw ġemgħat kbar ta' nies (pereż. kjuwijiet), li jżidu r-riskju li jinfirex il-virus. L-Istati Membri għandhom jikkoordinaw bejniethom biex jagħmlu kontrolli tas-saħħa fuq naħa waħda biss tal-fruntiera. Il-kontrolli fuq il-fruntiera għandhom jiġu applikati b'mod proporzjonat u b'kunsiderazzjoni għas-saħħa tan-nies. L-Istati Membri għandhom iħallu liċ-ċittadini u lir-residenti tagħhom jidħlu dejjem, u għadhom jiffaċilitaw it-tranżitu taċ-ċittadini u tar-residenti tal-UE li jkunu qegħdin jirritornaw lejn djarhom. Madankollu, jistgħu jieħdu miżuri bħall-obbligu ta' perjodu ta' awtoiżolament, jekk ikunu qed jimponu l-istess obbligu fuq iċ-ċittadini tagħhom stess. L-Istati Membri għandhom jiffaċilitaw il-qsim ta' ħaddiema fruntaliera, iżda mhux biss dawk li jaħdmu fil-kura tas-saħħa u fis-settur tal-ikel, u servizzi essenzjali oħra (pereż. l-indukrar tat-tfal u tal-anzjani, il-persunal kritiku għall-utilitajiet). L-iżgurar taċ-ċirkolazzjoni ta' prodotti u servizzi essenzjali Iċ-ċirkolazzjoni libera tal-prodotti hija kruċjali biex il-prodotti jibqgħu disponibbli. Dan huwa kruċjali b'mod partikolari għall-prodotti essenzjali bħall-provvisti tal-ikel fosthom tal-bhejjem, it-tagħmir u l-provvisti mediċi u protettivi vitali. B'mod ġenerali, il-miżuri ta' kontroll ma għandhomx joħolqu tfixkil għall-ktajjen tal-provvista, għas-servizzi ta' interess ġenerali essenzjali u għall-ekonomiji nazzjonali u l-ekonomija tal-UE kollha kemm hi. L-Istati Membri għandhom jagħżlu korsiji ta' prijorità għat-trasport tal-merkanzija (pereż. permezz tal-“korsiji ekoloġiċi”). Bl-istess mod, il-moviment sikur tal-ħaddiema fis-settur tat-trasport, fosthom is-sewwieqa tat-trakkijiet u tal-ferroviji, il-piloti u l-ekwipaġġi tal-ajru huwa fattur ewlieni biex jiġi żgurat il-moviment xieraq tal-prodotti u tal-persunal essenzjali. Ma għandha tiġi imposta l-ebda ċertifikazzjoni addizzjonali fuq il-prodotti li jiċċirkolaw legalment fis-suq uniku tal-UE. Skont l-Awtorità Ewropea dwar is-Sigurtà fl-Ikel, ma hemm l-ebda evidenza li l-ikel huwa sors tal-COVID-19, jew sors li jittrażmetti l-COVID-19. Għal aktar informazzjoni Il-Linji gwida għal miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali #coronavirus